A NEMZETI FELSŐOKTATÁSI KIVÁLÓSÁG ÖSZTÖNDÍJ

(ÚJ NEMZETI KIVÁLÓSÁG PROGRAM)

MŰKÖDÉSI SZABÁLYZATA

2021/2022. tanévre

A nemzeti felsőoktatási kiválóságról szóló 24/2013. (II. 5.) Korm. rendelet (továbbiakban: kiválósági Kormányrendelet) 12. § (4) bekezdése alapján az Új Nemzeti Kiválóság Program – nemzeti felsőoktatási kiválóság ösztöndíj működési szabályzatát (a továbbiakban: Szabályzat) az innovációs és technológiai miniszter határozza meg. Az Innovációs és Technológiai Minisztérium Szervezeti és Működési Szabályzatáról szóló 4/2019. (II. 28.) ITM utasítás 1. melléklet 5. függeléke szerint a miniszterhez telepített, a nemzeti felsőoktatási kiválósági ösztöndíjjal kapcsolatos feladatokat az innovációért felelős helyettes államtitkár útján látja el, amely felhatalmazás alapján a Szabályzatot a következők szerint határozom meg:

# Általános bevezető

1. **Az Új Nemzeti Kiválóság Program célja**

Az Új Nemzeti Kiválóság Program (a továbbiakban: ÚNKP) Magyarország Kormánya által a nemzeti felsőoktatási kiválóság támogatására alapított ösztöndíjprogram.

Az ÚNKP célja, hogy támogassa a hazai kutatói és alkotóművészi utánpótlást,   
a tudományos és művészeti pályán való elindulást majd pályán tartást, valamint a fiatal kiválóságok támogatásával segítse a nemzetközi szinten is kiváló, tapasztalt kutatók és alkotók munkáját. Az ÚNKP ösztönzi a kimagasló kutatási és alkotói tevékenységet, a kiváló teljesítményt nyújtó, magyarországi felsőoktatási intézménynél kutatást és alkotó tevékenységet folytató – alapképzésben, mesterképzésben vagy doktori képzésben részt vevő – hallgatók, 45 év alatti oktatók, kutatók támogatásával. Az ÚNKP a tudományos kutatást és az innovációt a kutatói, alkotói kiválóságot minden tudomány- és művészeti területen figyelembe véve kívánja elősegíteni.

Az ÚNKP a kutatói életpálya egyes szakaszaiban nyújtott nemzetközi színvonalú támogatással a kutatás és innováció területén elősegíti a jövő nemzedék kutatói, művészeti életpályára vonzását, illetve a már pályán lévő kutatók, művészek kutatói, alkotói tevékenységének megvalósulását. A kiválóság támogatása serkenti a versenyt, a kutatói, alkotói korfa kiegyensúlyozottabbá válását, a felhalmozott tudás Magyarországon történő hasznosulását. Az ÚNKP közvetve erősíti a felsőoktatási alapkutatásokat, a kiemelkedő kutatói, alkotói munka támogatásával példaértékű mintát biztosít a kiválóság elismerésére, elősegíti, hogy a magyar intézményekben felhalmozódott szakmai ismeretek, kutatási, alkotói eredmények hozzáférhetővé és felhasználhatóvá váljanak a tudományos, művészi közösség számára.

## Jogszabályok és egyéb szabályozók

* 1. Az ÚNKP-t a kiválósági Kormányrendelet 9-12. §-a szabályozza.
  2. A jelen dokumentumban nem szabályozott kérdésekben különösen a nemzeti felsőoktatásról szóló 2011. évi CCIV. törvény (továbbiakban: ftv.); a Nemzeti Közszolgálati Egyetemről, valamint a közigazgatási, rendészeti és katonai felsőoktatásról szóló 2011. évi CXXXII. törvény; a kiválósági Kormányrendelet; a tudományos kutatásról, fejlesztésről és innovációról szóló 2014. évi LXXVI. törvény (továbbiakban: KFItv.); a Nemzeti Kutatási, Fejlesztési és Innovációs Hivatalról, valamint a Nemzeti Kutatási, Fejlesztési és Innovációs Alap kezelő szervének kijelöléséről szóló 344/2019. (XII.23.) Korm. rendelet; a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III. 26.) Korm. rendelet; a doktori iskolákról, a doktori eljárások rendjéről és a habilitációról szóló 387/2012. (XII. 19.) Korm. rendelet; a felsőoktatási felvételi eljárásról szóló 423/2012. (XII. 29.) Korm. rendelet; a mindenkor hatályos költségvetési törvény; a Polgári Törvénykönyvről szóló 2013. évi V. törvény; az államháztartásról szóló 2011. évi CXCV. törvény; a számvitelről szóló 2000. évi C. törvény; az államháztartásról szóló törvény végrehajtásáról szóló 368/2011. (XII. 31.) Korm. rendelet az irányadók.

1. **A Szabályzat célja és hatálya**

A kiválósági Kormányrendelet 12. § (4) bekezdése alapján: „a nemzeti felsőoktatási kiválósági ösztöndíj támogatási időtartamát, az ösztöndíj összegét, a pályázás és a kiválasztás eljárásrendjét, az ösztöndíjprogramban részt vevő felsőoktatási intézmények körét az ösztöndíjprogram működési szabályzata tartalmazza. Az ösztöndíjprogram működési szabályzatát a tudománypolitika koordinációjáért felelős miniszter által vezetett minisztérium honlapján nyilvánosságra kell hozni”.

1. **A támogatás forrása, a támogatási döntésre jogosult**
   1. Az ÚNKP támogatások fedezetét a Magyarország 2021. évi központi költségvetéséről szóló 2020. évi XC. törvény 1. melléklet, LXII. Nemzeti Kutatási, Fejlesztési és Innovációs Alap fejezet, 1. Kutatási alaprész címe biztosítja. A 2021/2022. pályázati fordulóra rendelkezésre álló keretösszeg 4 000 000 000 Ft (a továbbiakban: ÚNKP előirányzat).
   2. Az ÚNKP támogatások a KFItv. 13. § (1) bekezdése c) pontja szerint jogszabály alapján, a kiválósági Kormányrendelet rendelkezései szerint kerül a Fogadó felsőoktatási intézmény számára biztosításra.
   3. Az ösztöndíjak odaítéléséről az innovációs és technológiai miniszter képviseletében eljárva az innovációért felelős helyettes államtitkár dönt.
2. **A támogatás érintett szereplői**

Az ÚNKP lebonyolítása során az Innovációs és Technológiai Minisztérium a **Támogató**, a Nemzeti Kutatási, Fejlesztési és Innovációs Hivatal a **Kezelő szerv**, az Ösztöndíjast fogadó, illetve a Pályázatot lebonyolító felsőoktatási intézmény a **Fogadó felsőoktatási intézmény**, az ösztöndíj iránti támogatási kérelmet benyújtót a **Pályázó**, a támogatott Pályázó az **Ösztöndíjas**.

## 6. Az ÚNKP támogatásának formái

***6.1.******A Fogadó felsőoktatási intézmények, valamint azok ÚNKP támogatási keretének meghatározása (a továbbiakban: intézményi ÚNKP támogatási keret)***

6.1.1. Az intézményi ÚNKP támogatási keret három keretből állhat:

- „A” keret: az alap- és mester- (osztatlan) képzésben részt vevő hallgatók kutatói ösztöndíja, valamint az intézményi 40%-os támogatás (a továbbiakban: „A” keret);

- „B” keret: a doktori képzésben részt vevő hallgatók ösztöndíja, valamint az intézményi 40%-os támogatás (a továbbiakban: „B” keret);

- „C” keret: a doktori képzés keretében az abszolutóriumukat megszerzett hallgatók, akik a PhD/DLA-fokozatukat (továbbiakban: doktori fokozat) a pályázat benyújtásakor még nem szerezték meg; a doktori fokozatukat 2018. január 1. után megszerző fiatal alkotók és kutatók ösztöndíja, valamint az intézményi 40%-os támogatás (a továbbiakban: „C” keret).

6.1.2. Az „A” keret, a „B” keret, valamint a „C” keret összegét az I.6.1.3., az I.6.1.4. és az I.6.1.5. pontban meghatározott szakmai forrásallokációs szempontok alapján a Kezelő szerv számítja ki, amely alapján a keretekről szóló döntést a Támogató hozza meg. Az „A”, „B” és „C” keret összege a Fogadó felsőoktatási intézmény intézményi ÚNKP támogatási kerete. Az intézményi ÚNKP támogatási keret összegéről a Kezelő szerv írásban értesíti a Fogadó felsőoktatási intézményt, legkésőbb a Pályázati Kiírások megjelenésének időpontjában.

6.1.3. Az **„A” keret** a 2017. és a 2019. évi Országos Tudományos Diákköri Konferencia helyezett és különdíjas dolgozatainak száma és a kétszeresen súlyozott Pro Scientia, Pro Arte Aranyérmet szerzett hallgatói létszám alapján kerül szétosztásra a felsőoktatási intézmények között (a továbbiakban: az „A” keret alap forrásallokációja). Négy művészeti felsőoktatási intézmény a hallgatói kimagasló hazai és nemzetközi művészeti teljesítményének elismeréseként az „A” keret alap forrásallokációján felül további 10-10 millió Ft-os támogatásban részesül. Az érintett művészeti intézmények: Magyar Képzőművészeti Egyetem, Moholy-Nagy Művészeti Egyetem, Liszt Ferenc Zeneművészeti Egyetem, Színház- és Filmművészeti Egyetem.

6.1.4. A **„B” keret** a 2017., 2018. és 2019. évben doktori képzésben részt vett és doktori címet szerzett hallgatók arányában kerül allokálásra a felsőoktatási intézmények között.

6.1.5. A **„C” keret** a 2017., 2018. és 2019. évben doktori címet szerzett hallgatók arányában kerül allokálásra a felsőoktatási intézmények között.

6.1.6. Az a felsőoktatási intézmény, amely az I.6.1.3., az I.6.1.4. és az I.6.1.5. pontban meghatározott forráselosztási elv alapján nem rendelkezik sem „A”, sem „B” kerettel, vagy az „A”, a „B” összege nem éri el azt a támogatási mértéket, amely összeg az „A” keret esetén legalább 1 fő 12 hónapos és két fő 5 hónapos időszakra, a „B” keret esetén 2 fő 12 hónapos időszakra kalkulált Ösztöndíjas támogatására (100.000 Ft/fő/hó ösztöndíj és az utána járó intézményi 40%-os támogatás figyelembevételével) elegendő mértékű, annak a felsőoktatási intézménynek a 2021/2022. tanévre ÚNKP támogatási keret nem kerül biztosításra.

A „C” keret azon intézmények között kerül szétosztásra, amelyek rendelkeznek „B” kerettel, és az előző három évben legalább egy fő doktori oklevelet szerzett az intézmény doktori iskolájában, továbbá a támogatás összege 1 fő 12 hónapos időszakra kalkulált Ösztöndíjas támogatására (200 000 Ft/fő/hó ösztöndíj és az utána járó intézményi 40%-os támogatás figyelembevételével) elegendő mértékű.

6.1.7. Az „A”, a „B” és a „C” keret esetében a 6.1.6. pontban ismertetett intézményi keretet el nem érők részére kalkulált támogatási összegek a 6.1.6. pontban meghatározott minimális intézményi kerettel rendelkező intézményeknek kerülnek szétosztásra az I.6.1.3., az I.6.1.4. és az I.6.1.5. pontban meghatározott szakmai forrásallokációs módszertan szerint, azonban a törölt intézmények nélküli arányszámban.

A szakmai forrásallokációhoz figyelembe vett felsőoktatási adatok forrása az „A” keret tekintetében az Országos Tudományos Diákköri Tanács által szolgáltatott adatok,   
a „B” és a „C” keret tekintetében a Felsőoktatási Információs Rendszer (OSAP) adatbázisa.

A keretfelosztás a jelen Ösztöndíj Működési Szabályzat elfogadásának napján fennálló intézményi struktúrának megfelelően történik.

6.1.8. Az ÚNKP előirányzat tartalmazza továbbá az ÚNKP „Tehetséggel fel!” Felsőoktatást Megkezdő Kutatói Ösztöndíj (a továbbiakban: „Tehetséggel fel!” keret), valamint az ÚNKP Bolyai+ Felsőoktatási Fiatal Oktatói, Kutatói Ösztöndíj (a továbbiakban: Bolyai+ keret) elkülönített támogatási keretét. Az elkülönített támogatási keret nem kerül előzetesen felosztásra a Fogadó felsőoktatási intézmények között. Amennyiben a beérkezett érvényes pályázatok száma alapján igényelt támogatási összegek az elkülönített támogatási kereteket meghaladják, a „Tehetséggel fel!” keret esetén a pályázati kiírásban a Fogadó felsőoktatási intézmények által megküldött döntési javaslatok szerint a versenyeredmények meghatározott sorrendje a támogatandó ösztöndíjasokra a Kezelő szerv; a Bolyai+ keret esetén az MTA Bolyai János Kutatási Ösztöndíj Kuratóriuma által a Bolyai János Kutatási Ösztöndíj szakterületi kollégiumai rangsorának figyelembevételével meghozott minősítés alapján a Fogadó felsőoktatási intézmény rektora tesz döntési javaslatot. A „Tehetséggel fel!” keretre és a Bolyai+ keretre pályázók azon felsőoktatási intézményekhez nyújthatnak be pályázatot, amelyek rendelkeznek „A” vagy „B” kerettel. Amennyiben a „Tehetséggel fel!” és/vagy a Bolyai+ keret esetében a beérkezett/nyertes pályázatok száma alapján a keret nem kerül teljesen felhasználásra (azaz kevesebb pályázat érkezik, vagy a beérkezett pályázatokból kiválasztott nyertesek ösztöndíjának és az intézményi 40%-nak az összege kevesebb, mint a rendelkezésre álló keret), úgy a keletkezett maradványt a Kezelő szerv a Támogató egyidejű értesítésével a „B” keretre átcsoportosíthatja.

Az átcsoportosított maradványösszegének szétosztása az I.6.1.4. pont alapján történik, az intézmények részére a „B” keretre biztosított forrásnak a szétosztás során rájuk jutó forrással való kiegészítésével. Amennyiben a szétosztás során az intézményre jutó kiegészítés nem fedezi az egy fő ösztöndíjas teljes ösztöndíját (100 000 Ft/hó ösztöndíjjal öt hónapra tervezve) és az utána járó intézményi 40%-ot, úgy az intézményre jutó összeggel a többi, már a maradvány első leosztása során legalább egy fő ösztöndíjas ösztöndíját elérő kiegészítéssel rendelkező intézmények között kerül szétosztásra.

A „B” keret tartaléklistájáról a Fogadó felsőoktatási intézmény a keretemelés nagyságának és az ösztöndíjas hónapok számának figyelembevételével dönt, azaz ha a keretemelés öt hónapos ösztöndíjas támogatását teszi lehetővé, akkor a tartaléklista első öt hónapos ösztöndíjasa lép be, ha hét hónapost, akkor az első hét hónapos ösztöndíjas, ha 12 hónapost, akkor az első 12 hónapos ösztöndíjas, amennyiben ilyen nincs, úgy az első öt és az első hét hónapos ösztöndíjas.

6.1.9. Az ÚNKP előirányzatból a I.6.1.3., I.6.1.4. és I.6.1.5. pontban rögzített szakmai forrásallokációs szempontok alapján kalkulált intézményi ÚNKP támogatási keretre, valamint a „Tehetséggel fel!” és a Bolyai+ keretre az Nftv. 1. mellékletében felsorolt – Magyarország államilag elismert felsőoktatási intézményei közül – az állami felsőoktatási intézmények, a Kormány által alapított közérdekű vagyonkezelő alapítvány által fenntartott intézmények, valamint egyházi fenntartású nem állami felsőoktatási intézmények lehetnek jogosultak.

6.1.10. **Amennyiben az intézmény rendelkezik „A” kerettel**, úgy az intézményhez ÚNKP ösztöndíjra pályázhatnak az alábbi természetes személyek:

* az intézményhez a 2021/2022. tanévre alapképzésre teljes idejű (nappali), mester- (osztatlan) képzésre bármely munkarendre jelentkezők,
* a pályázat benyújtásakor az intézménynél alapképzésben részt vevő és ezt a jogviszonyt a 2021/2022. tanévben teljes idejű képzésen (nappali) folytatni tervező hallgatók,
* a pályázat benyújtásakor az intézménynél mester- (osztatlan) képzésben részt vevő és ezt a jogviszonyt a 2021/2022. tanévben bármely munkarendben folytatni tervező mester- (osztatlan) hallgatók.

(Az „A” kerettel rendelkező intézmények listáját a jelen szabályzat 1. számú melléklete tartalmazza. A pályázás további feltételeit az „A” keretre vonatkozó Pályázati Kiírások tartalmazzák.)

6.1.11. **Amennyiben az intézmény rendelkezik** **„B” kerettel**, úgy az intézményhez ÚNKP ösztöndíjra pályázhatnak az alábbi természetes személyek:

* az intézményhez a 2021/2022. tanévre bármely munkarendben doktori hallgatói képzésre jelentkezők,
* a pályázat benyújtásakor az intézménynél doktori hallgatói képzésben részt vevő és ezt a jogviszonyt a 2021/2022. tanévben bármely munkarendben folytatni tervező doktori hallgatók.

(A „B” kerettel rendelkező intézmények listáját jelen szabályzat 1. számú melléklete tartalmazza. A pályázás további feltételeit a „B” keretre vonatkozó Pályázati Kiírás tartalmazza.)

6.1.12. **Amennyiben az intézmény rendelkezik „C” kerettel**, úgy az intézményhez ÚNKP ösztöndíjra pályázhatnak az alábbi természetes személyek:

* a doktori képzésben az abszolutóriumukat a pályázat benyújtásáig megszerzett vagy az ösztöndíjas időszak kezdetéig várhatóan megszerző hallgatók, akik a doktori fokozatukat az ösztöndíjas időszak kezdetéig nem szerzik meg (a továbbiakban: doktorvárományos);
* a doktori fokozatukat 2018. január 1. után, az ösztöndíjas jogviszony kezdetéig megszerzett fiatal kutatók (a továbbiakban: posztdoktor).

(A „C” kerettel rendelkező intézmények listáját az Ösztöndíj Működési Szabályzat 1. számú melléklete tartalmazza. A pályázás további feltételeit a „C” keretre vonatkozó Pályázati Kiírás tartalmazza.)

6.1.13. Az „A” kereten, valamint a „B” és a „C” kereten belül a Fogadó felsőoktatási intézmény az ÚNKP intézményi támogatási keretet szakmai szempontok figyelembevételével intézményen belül karokra, doktori iskolákra (a „C” keret esetében a doktorvárományosok részt doktori iskolákra, a posztdoktori részt karokra) feloszthatja az intézményi támogatási javaslat összeállítását megelőzően. A felosztás szakmai szempontjait a Fogadó felsőoktatási intézmény ÚNKP intézményi eljárásrendi szabályzatában (továbbiakban: ÚNKP Szabályzat) rögzíti.

Az „A” kereten, valamint a „B” és a „C” kereten belül a pályázati kiírások célcsoportjai (pályázói kör) közötti forráselosztás, valamint a „Tehetséggel fel!” keret és Bolyai+ keret támogatási javaslatát is tartalmazó intézményi támogatási javaslat összeállítása a pályázatok szakértői értékelését követően a Fogadó felsőoktatási intézmény feladata.

6.1.14. **Keretek közötti forrásátcsoportosítás intézményen belül**

A Fogadó felsőoktatási intézmény rektora a „B” és a „C” keretek között a Kezelő szerv utólagos tájékoztatása mellett az átcsoportosítás indokainak megjelölésével a forrást – szakmai indokok alapján – szabadon átcsoportosíthatja.

Az „A” keretről a „B” vagy a „C” keretre történő átcsoportosítás kizárólag technikai jellegű lehet, azaz az „A” keretről akkor csoportosítható át a másik két keretre forrás, ha a felosztás során az „A” kereten maradvány keletkezik, ami nem elegendő a listán következő ösztöndíjas ösztöndíjára és az intézményi 40%-ra, és a Fogadó felsőoktatási intézmény azt saját forrásból nem egészíti ki. A „B” és a „C” keretről az „A” keretre történő átcsoportosítás az intézmény rektorának döntése alapján lehetséges.

Az „A”, „B” és „C” kereten belül az egyes keretek pályázói kategóriák közti szétosztása (Az „A” keretnél az alap- és a mesterképzés pályázói kategóriák között, a „B” keretnél az első két év és a második két év doktori hallgatói pályázói kategóriák között, a „C” keretnél a doktorvárományos és a posztdoktor pályázói kategóriák között) a Fogadó felsőoktatási intézmény rektorának döntése alapján történik.

***6.2. Az******Ösztöndíj***

* + 1. Az adott tanévben kiírásra kerülő Ösztöndíjpályázatok alapján, az intézményi ÚNKP támogatási keret, valamint a „Tehetséggel fel!” keret és Bolyai+ elkülönített keret mértékéig **ösztöndíjak kerülnek odaítélésre a 2. számú mellékletben meghatározott mértékben.**

6.2.2. Az ösztöndíjak **5 hónap, 6 hónap, 7 hónap, 10 hónap vagy 12** **hónap** időtartamra (teljes hónapra, töredékhónap nem lehetséges) kerülnek odaítélésre az alábbiak szerint:

- alap, mester (osztatlan) képzésben részt vevő hallgató esetén **5** (2021. szeptember 1. – 2022. január 31. vagy 2022. február 1. – 2022. június 30.), vagy **10** **hónap** (2021. szeptember 1. – 2022. június 30.),

- doktori képzésben részt vevő hallgató esetén **5** (2021. szeptember 1. – 2022. január 31. vagy 2022. február 1. – 2022. június 30.), vagy **7** (2022. február 1. – 2022. augusztus 31.), vagy **12** **hónap** (2021. szeptember 1. – 2022. augusztus 31.),

- doktorvárományos esetén megszakítás nélkül **6 hónap** vagy **12 hónap**, 2021. szeptember 1. – 2022. augusztus 31. között,

- posztdoktor és Bolyai+ Ösztöndíjas fiatal oktató, kutató esetén megszakítás nélkül **12 hónap**, 2021. szeptember 1. – 2022. augusztus 31. között.

6.2.3. Az ÚNKP ösztöndíj a kiválósági Kormányrendelet 12. § (3) bekezdése értelmében kiegészíthető a felsőoktatási intézmény ilyen céllal elnyert egyéb támogatásának, illetve saját forrásának terhére. Amennyiben a felsőoktatási intézmény saját forrásból kiegészítő támogatást kíván biztosítani, úgy az ÚNKP támogatási javaslat felterjesztésekor kiegészítő információként feltünteti az egyéb támogatás forrását és annak mértékét.

6.2.4. A 2021/2022. tanév pályázati fordulójában a Pályázó **több célcsoportra** is benyújthat pályázatot, azonban az elnyert, azonos Ösztöndíjas időszakra szóló ösztöndíjak közül csak egyet vehet igénybe, amelyről 2021. szeptember 21-ig nyilatkoznia szükséges a Fogadó felsőoktatási intézmény felé.

6.2.5. A 2021/2022. tanév pályázati fordulójában a Pályázó **azonos pályázati kategóriában** több felsőoktatási intézményhez is benyújthat pályázatot. Amennyiben több felsőoktatási intézmény ÚNKP döntési listájában nyertes pályázóként szerepel és ezen felsőoktatási intézményekkel hallgatói jogviszonyt/oktatói, kutatói munkavégzésre irányuló jogviszonyt/oktatói, kutatói munkavégzésre irányuló egyéb jogviszonyt létesít az Ösztöndíjas időszak alatt, úgy legkésőbb 2021. szeptember 21-ig a Pályázó nyilatkozni köteles arról, hogy választása szerint az azonos Ösztöndíjas időszakra vonatkozó Ösztöndíjas jogviszonyt mely Fogadó felsőoktatási intézménnyel kívánja létesíteni. (Amennyiben az Ösztöndíjas időszakok között nincs időbeli átfedés, úgy Ösztöndíjas jogviszony létesíthető több Fogadó felsőoktatási intézménnyel is.)

* 1. ***Az intézményi 40%-os támogatás***

6.3.1. A Fogadó felsőoktatási intézmények intézményi támogatásban részesülnek az intézményüknél ÚNKP ösztöndíjat elnyert Ösztöndíjasok arányában. A támogatás mértéke a Fogadó felsőoktatási intézmény Ösztöndíjasai részére megítélt ösztöndíjak összegének 40%-a (a továbbiakban: intézményi 40%-os támogatás). Az intézményi 40%-os támogatás biztosítása a kiválósági Kormányrendelet 12. § (2) bekezdése alapján kerül biztosításra. Az „A” keret, „B” keret, „C” keret, valamint a „Tehetséggel fel!” keret és a Bolyai+ keret már tartalmazza az intézményi 40%-os támogatás mértékét is.

6.3.2. Az intézményi 40%-os támogatás az Ösztöndíjasok kutatásai dologi és felhalmozási költségeinek, továbbá a felsőoktatási intézmény kutatással összefüggő általános költségeinek, valamint az ösztöndíj lebonyolítási költségeinek fedezetére fordítható. Az általános költségek és a lebonyolítási költségek összege nem haladhatja meg az intézményi 40%-os támogatás összegének ötven százalékát. A témavezetői díjak az intézményi 40%-os támogatásból kerülnek finanszírozásra.

Az intézményi 40%-os támogatás felhasználására vonatkozó elszámolási szabályokat a jelen szabályzat 5. számú melléklete tartalmazza.

Az intézményi 40%-os támogatás további, intézményen belüli felhasználására vonatkozó részletszabályok kialakítása intézményi hatáskör, melyet az ÚNKP Szabályzatban kell rögzíteni.

6.3.3. A Támogató a Fogadó felsőoktatási intézményektől a Kezelő szervhez beérkezett intézményi támogatási javaslatról – mely tartalmazza a támogatási listát, a tartaléklistát, valamint az intézményi 40%-os támogatás mértékét is – döntést hoz (ÚNKP döntési lista). Az ÚNKP döntési listát a Kezelő szerv véglegesíti és gondoskodik annak Támogató részére történő felterjesztéséről. Amennyiben az intézményi támogatási javaslathoz képest az Ösztöndíjas támogatás mértéke módosul, annak megfelelően az intézményi 40%-os támogatás mértéke is változik. A Fogadó felsőoktatási intézmény mentesül az ösztöndíj összege 40%-ának megfelelő támogatás visszatérítési kötelezettsége alól, amennyiben az ösztöndíjas jogviszony az Ösztöndíjasnak felróható okból szűnik meg, illetve a felsőoktatási intézmény az Ösztöndíjas záró szakmai beszámolóját nem fogadja el és az Ösztöndíjas számára visszafizetési kötelezettséget állapít meg.

6.3.4. Az intézményi 40%-os támogatás felhasználásáról a Fogadó felsőoktatási intézmény a záró szakmai beszámoló és pénzügyi elszámolás elkészítése során a kutatással összefüggő dologi és felhalmozási kiadások tekintetében az intézményi 40%-os támogatás legalább 50%-áról, valamint a Fogadó felsőoktatási intézmény általános költségei és az ÚNKP lebonyolítási költségei tekintetében az intézményi 40%-os támogatás legfeljebb 50%-áról a Kezelő szerv felé számol el a folyósított ösztöndíjakkal együtt. A támogatás felhasználásról a Fogadó felsőoktatási intézménynek elkülönített nyilvántartást kell vezetnie.

1. **Az ÚNKP-ra vonatkozó részletszabályok**

**1. A lebonyolítás rendje**

**1.1.** A pályázat lebonyolítására vonatkozó feladat- és ütemtervet a **jelen szabályzat 3. számú melléklete** tartalmazza.

**1.2.** Az ÚNKP lebonyolítása során a **Fogadó felsőoktatási intézmény** a jelen szabályzat 1. számú mellékletében megnevezett intézmény, ahol az ösztöndíjas jogviszony ideje alatt az Ösztöndíjas hallgatói jogviszonyban/oktatói, kutatói munkavégzésre irányuló jogviszonyban/munkavégzésre irányuló egyéb jogviszonyban áll, és ahol az Ösztöndíjas a kutatási tervében vállalt kutatási/művészeti programját az ösztöndíjas jogviszony ideje alatt megvalósítja.

**1.3.** A Pályázati dokumentáció elkészítése: A Kezelő szerv készíti el a Pályázati Kiírást és a kapcsolódó dokumentumokat, valamint készíti elő az Ösztöndíj Működési Szabályzatot (együttesen: pályázati dokumentáció).

**1.4.** A pályázatok kiírója a Támogató, aki dönt a Pályázati Kiírásról, a Pályázati Kiírást, valamint azok kapcsolódó dokumentumait a Kezelő szerv honlapján ([www.nkfih.gov.hu](http://www.nkfih.gov.hu)), továbbá az ÚNKP hivatalos oldalán közzéteszi: [www.unkp.gov.hu](http://www.unkp.gov.hu).

**1.5.** A Pályázati Kiírásban megadott határidőig és módon:

- az alapképzésben, mester- (osztatlan) képzésben hallgatói jogviszonyban állók/részt venni szándékozók részére meghirdetett pályázatokat a Fogadó felsőoktatási intézmény rektora,

- a doktori hallgatói és a doktorvárományosi pályázatokat a Fogadó felsőoktatási intézmény doktori tanácsának elnöke,

- a posztdoktori kutatói pályázatokat a Fogadó felsőoktatási intézmény rektora;

- a Bolyai+ fiatal oktatói, kutatói pályázatokat a Fogadó felsőoktatási intézmény rektora részére kell benyújtani.

**1.6.** A 2021/2022. tanévre vonatkozó ÚNKP-21-1, ÚNKP-21-2 **keresztféléves pályázók** esetén a Pályázati Kiírás szerinti felvételi jelentkezési kérelem benyújtásának minősül a Pályázó nyilatkozata arról, hogy a 2021/2022. tanév második félévére (februárban induló képzés) a felsőoktatási felvételi eljárásról szóló 423/2012. (XII. 29.) Korm. rendelet 8. § (1) bekezdés a) alpontja szerinti jelentkezési kérelmet fog benyújtani.

Az ÚNKP-21-3 **doktori hallgatói** **keresztféléves pályázók** esetén a Pályázati Kiírás szerinti felvételi jelentkezési kérelem benyújtásának minősül a Pályázó nyilatkozata arról, hogy a 2021/2022. tanév második félévére (februárban induló képzés) az Egyetemi Doktori Tanács doktori szabályzata szerinti jelentkezési kérelmet fog benyújtani.

**1.7.** Az Nftv. 42. § (1) bekezdés a) alpontja szerinti pályázó ahhoz a felsőoktatási intézményhez, ahol **vendéghallgatói jogviszonyban** áll, az ÚNKP keretében pályázatot nem nyújthat be.

**1.8.** A pályázók részére a Pályázati Kiírás megjelenésétől számítva a pályázat benyújtására előírt határidő legalább 30 nap. A benyújtott pályázatok befogadását és formai ellenőrzését, hiánypótoltatását a Fogadó felsőoktatási intézmény végzi.

A benyújtott pályázatokat a Fogadó felsőoktatási intézmény egyedi pályázati azonosító számmal látja el a következő módon: ÚNKP-21–célcsoport szerinti kódszám-típus (ahol releváns)–felsőoktatási intézmény (intézményi kar nélküli) betűkódja–sorszám (a beérkezés időbeli sorrendjében).

A Fogadó felsőoktatási intézmény a pályázatok befogadásáról – az egyedi pályázati azonosító feltüntetésével a pályázat Fogadó felsőoktatási intézményhez történő beérkezését követő legfeljebb 5 munkanapon belül – értesítést küld a Pályázónak a Pályázati Adatlapon megadott elektronikus címére.

Amennyiben a Fogadó felsőoktatási intézmény a pályázat formai ellenőrzése során megállapítja, hogy a pályázat hiányos, és a hiányosságok olyan jellegűek, hogy azok hiánypótlás során pótolhatók és a pályázat hiánypótlással formailag megfelelővé tehető, úgy a Pályázót egy alkalommal a Pályázati Adatlapon megadott e-mail címére megküldésre kerülő elektronikus értesítésben – a hibák, hiányosságok, valamint a hiánypótlás módjának egyidejű megjelölése mellett − hiánypótlásra szólítja fel, legfeljebb az értesítés megküldésétől számított 5 munkanapos hiánypótlási határidő megjelölésével. Nincs helye hiánypótlásnak és a pályázat hiánypótlás nélkül elutasításra kerül, ha:

* a Pályázó nem a Pályázati Kiírásban meghatározott határidőn belül nyújtotta be a pályázatát,
* a Pályázó nem felel meg a jelen Pályázati Kiírásban meghatározott feltételeknek,
* az igényelt támogatás összege meghaladja a maximálisan igényelhető mértéket,
* a pályázat olvashatatlan, illetve ha hamis vagy megtévesztő adatot tartalmaz,
* nem maga a jogosult nyújtotta be a pályázatot

A pályázat érvénytelen, ha a Pályázó hiánypótlás keretében sem pótolta a hiányosságokat vagy azoknak nem a hiánypótlási felhívásban meghatározott módon, vagy nem a hiánypótlási felhívásban megjelölt határidőre tett eleget.

**1.9.** A befogadott, formailag megfelelő **pályázatok értékelésére** – az alapképzésben, mesterképzésben hallgatói jogviszonyban állók/részt venni szándékozók, valamint a posztdoktorok pályázatai esetén a Fogadó felsőoktatási intézmény rektorának iránymutatása alapján, a doktori hallgatói, doktorvárományosi pályázatok esetén az Egyetemi Doktori Tanács elnökének iránymutatása alapján a kijelölt munkatársak (az ÚNKP koordinátor irányításával az ÚNKP ügyintéző) **szakértőket kérnek fel**. A szakértő a Pályázati Kiírásban megadott értékelési szempontrendszer alapján pontozza a pályázatot és az értékelés eredményét, valamint a minősítési javaslatát megküldi a Fogadó felsőoktatási intézmény részére. A szakértők számára az értékelésre nyitva álló határidő az értékelésre kiadott pályázati dokumentációk kézhezvételétől számított **legalább 8 munkanap**. A pályázat elutasítása ellen jogorvoslatnak helye nincs. Fogadó felsőoktatási intézményi hatásköre annak eldöntése, hogy egy pályázatot hány szakértő értékel. A pályázatot intézményen kívüli és intézményen belüli szakértő is értékelhet. A szakértői értékelések szöveges kivonatát – a szakértői anonimitás megtartásával – a pályázó kérésére a Fogadó felsőoktatási intézmény köteles a pályázó részére elektronikus e-mail címére megküldeni.

Az ÚNKP Bolyai+ kutatási terv szakértői értékelésére a Fogadó felsőoktatási intézményen belül nem kerül sor, az ÚNKP Bolyai+ kutatási terveket az MTA Bolyai János Kutatási Ösztöndíj Kuratóriuma értékeli.

**1.10.** A Fogadó felsőoktatási intézménynél a pályázatok szakmai elbírálását követő pontszám szerinti sorrendbe állítását **(rangsorolás)**:

- az „**A” keret tekintetében**, azaz az alapképzésben, mesterképzésben hallgatói jogviszonyban állók/részt venni szándékozók pályázatai esetén a Fogadó felsőoktatási intézmény **rektor**a,

- a „**B” keret tekintetében**, azaz a doktori képzésben részt vevő hallgatók pályázatai esetén a Fogadó felsőoktatási intézmény **Egyetemi** **Doktori Tanácsának elnöke**,

- a „**C” keret tekintetében**, a doktorvárományosok esetében az **Egyetemi Doktori Tanács elnöke**, a posztdoktorok pályázatai esetén a Fogadó felsőoktatási intézmény **rektor**a

végzi el.

Kivételes esetben a szakértői értékelés (pontozás) alapján kialakult rangsortól a Fogadó felsőoktatási intézmény rektora/az Egyetemi Doktori Tanácsának elnöke szakmai indoklással (pl. az intézmény stratégiai céljai, az Intézményfejlesztési Terv, kiemelt tudományág, kiemelt kutatási téma mentén) eltérhet.

Azon Fogadó felsőoktatási intézmények, amelyek az ÚNKP intézményi támogatási keretet az intézményi ÚNKP Szabályzatban is rögzítettek szerint intézményen belül karokra, doktori iskolákra allokálva biztosítják, az intézményi ÚNKP támogatási javaslatot az „A” keretnél karonként, a „B” keretnél doktori iskolánként, a „C” keret esetében a doktorvárományos részt doktori iskolánként, a posztdoktori részt karonként, azon belül pontszám szerint rangsorolva célcsoportonként összesített táblázatban állítják össze.

Az elkülönített **keretek** tekintetében, azaz a „Tehetséggel fel!” keret pályázatai esetén a Fogadó felsőoktatási intézmény **rektora rangsorol**,a Bolyai+ keret pályázatai esetén a Fogadó felsőoktatási intézmény rektora célcsoportonként összesített kimutatást készít.

Az intézményi ÚNKP támogatási keret összegéig az összesített, valamint a célcsoportonként bontott ÚNKP támogatási javaslatot mind az „A”, mind a „B”, mind a „C”, mind az elkülönített keretekre vonatkozóan a Kezelő szerv által megadott sablon szerint a Fogadó felsőoktatási intézmény továbbítja szkennelve, elektronikusan, valamint postai úton is a Kezelő szerv részére.

Az ÚNKP támogatási listában szereplő létszám alapján azon Fogadó felsőoktatási intézmények esetében, ahol a támogatási listán szereplők száma:

* a 10 főt nem éri el, a támogatási listán szereplő létszám **minimum 100%-ának**,
* a 10 főt meghaladja, a támogatási listán szereplő létszám minimum **40%**, maximum **50%**-ának arányában rangsorolt **tartaléklista** megjelenítése szükséges, az esetleges visszalépők vagy egyéb ok miatt kieső nyertesek ösztöndíjas helyeinek betöltése érdekében.

A tartaléklista az ÚNKP támogatási javaslat (a továbbiakban együtt: támogatási javaslat) részét képezi, célcsoportonként, pontszám szerint rangsorolva, amelyet a Fogadó felsőoktatási intézmény állít össze a II.1.10. szerinti értékelésre tekintettel a jelen pontban leírtak szerint. A tartaléklista összeállításakor kivételes esetben a szakértői értékelés (pontozás) alapján kialakult rangsortól a Fogadó felsőoktatási intézmény rektora/az Egyetemi Doktori Tanácsának elnöke szakmai indoklással (pl. az intézmény stratégiai céljai,  az Intézményfejlesztési Terv, kiemelt tudományág, kiemelt kutatási téma mentén) eltérhet.

Azon Fogadó felsőoktatási intézmények esetén, amelyek az ÚNKP intézményi támogatási keretet az intézményi ÚNKP Szabályzatban is rögzített szakmai szempontok figyelembevételével intézményen belül karokra, doktori iskolákra allokálva biztosítják, a tartaléklistát karonként, doktori iskolánként állítják össze.

**1.11.** Az ÚNKP támogatási javaslatról a Támogató a Fogadó felsőoktatási intézménytől beérkezett javaslatok alapján dönt (a továbbiakban: ÚNKP döntési lista). A Kezelő szerv a döntésről szóló tájékoztatást, elektronikusan megküldi a Fogadó felsőoktatási intézmény részére, illetve az a támogatásról szóló támogatói okirat/ mellékletét képezi.

**1.12.** A Fogadó felsőoktatási intézmény **legkésőbb 2021. augusztus 25-ig** megküldi a pályázatról szóló döntési értesítést a Pályázó részére a Pályázó által a Pályázati Adatlapon megadott elektronikus címére és ezzel egyidejűleg az intézmény honlapján és a helyben szokásos egyéb módon közzéteszi a döntés adatait (pályázati kód, típus; intézmény, kar kódja; tudományági besorolás kódja; kutatási téma címe; Ösztöndíjas időszak hossza megjelölésével) a személyes adatoktól elválasztva az egyedi pályázati azonosító feltüntetésével **anonim módon**. Amennyiben az intézményi honlapon történő közzététel személyes adatot érint, úgy a közzétételhez a nyertes pályázók írásbeli hozzájárulását a pályázati eljárás során, nyilatkozat formájában be kell szerezni. Az írásbeli hozzájárulás megtagadása nem érintheti hátrányosan a pályázót.

**1.13.** A Fogadó felsőoktatási intézmény a pályázatról szóló döntési értesítéssel egyidejűleg felhívja a nyertes Pályázókat az ösztöndíjas jogviszony feltételeinek (hallgatói jogviszony, valamint az oktatói, kutatói munkavégzésre irányuló jogviszony/oktatói, kutatói munkavégzésre irányuló egyéb jogviszony) igazolására, valamint az elsőéves alapképzésben, és első éves osztatlan mesterképzésben részt vevő nyertes pályázókat a pályázat keretében benyújtott kutatási tervek témavezető szakmai közreműködésével történő kiegészítésére és benyújtására, melyet a Fogadó felsőoktatási intézmény részére kell benyújtani az alábbiak szerint:

1.13.1. az ösztöndíjas jogviszonyukat 2021/2022. tanév szeptember hónaptól megkezdőknek 2021. szeptember 21-ig;

1.13.2. az ösztöndíjas jogviszonyukat 2021/2022. tanév február hónapjától megkezdőknek 2022. február 18-ig;

1.13.3. Azokban az esetekben, ahol az ösztöndíjas jogviszony alapjául szolgáló jogviszony 2021. szeptember 21. után létesül, a nyertes pályázónak 2021. szeptember 21-ig nyilatkoznia kell az ösztöndíj elfogadásáról és azt a Fogadó felsőoktatási intézmény részére be kell nyújtania.

A Fogadó felsőoktatási intézmény elkészíti az Ösztöndíjas ÚNKP listát (célcsoportonként és intézményi összesített módon), amelyet megküld 2021. október 22-ig a Kezelő szerv részére. A végleges ösztöndíjas lista megküldésének határideje 2022. március 10.

1.13.5. Amennyiben a végleges Ösztöndíjas ÚNKP lista valamely támogatottja úgy nyilatkozik, hogy nem kívánja igénybe venni az ösztöndíjat, vagy az Ösztöndíjas jogviszonyát a II.1.13.1-1.13.2. pontban meghatározott határidőig nem tudja igazolni, úgy a tartaléklistáról történő bevonásra az alábbi szabályok vonatkoznak:

A kieső nyertes pályázó helyére az **azonos célcsoport** tartaléklistáján szereplő sorban következő Pályázó lép,

- 5, 6, vagy 7 hónap időtartamú Ösztöndíjas jogviszonyra jogosult nyertes pályázó helyére a sorban következő nyertes Pályázó lép, függetlenül az ösztöndíjas jogviszony időtartamától (12 hónap időtartamú ösztöndíjas jogviszonyra jogosult nyertes pályázónak a kutatási tervében vállalt első 5 vagy 6 vagy 7 hónap kutatási tevékenységét kell megvalósítania);

- 10 hónap időtartamú ösztöndíjas jogviszonyra jogosult nyertes pályázó helyére a sorban következő 10 hónap időtartamú ösztöndíjas jogviszonyra jogosult nyertes Pályázó kerül. Amennyiben a tartaléklistán 10 hónap időtartamú ösztöndíjas jogviszonyra jogosult nyertes Pályázó nem szerepel, úgy helyébe két 5 hónap időtartamú ösztöndíjas jogviszonyra jogosult nyertes Pályázó léphet.

- 12 hónap időtartamú ösztöndíjas jogviszonyra jogosult nyertes Pályázó helyére a sorban következő 12 hónap időtartamú ösztöndíjas jogviszonyra jogosult nyertes Pályázó kerül. Amennyiben a tartaléklistán 12 hónap időtartamú ösztöndíjas jogviszonyra jogosult nyertes Pályázó nem szerepel, úgy helyébe két 5 vagy 6 hónap vagy egy 5 és egy 7 hónap időtartamú ösztöndíjas jogviszonyra jogosult nyertes Pályázó léphet.

A kieső nyertes Pályázó helyére a tartaléklistáról az ösztöndíjas helyre történő belépésre 2022. február 1-ig van lehetőség. A tartaléklistáról való bevonás csak úgy lehetséges, hogy a kieső nyertes Pályázó helyére lépő Ösztöndíjas a jelen szabályzat 6.2.2. pontjában foglaltaknak megfelelően 5 vagy 6 vagy 7 vagy 10 vagy 12 havi ösztöndíjban részesül.

**1.14.** Az ÚNKP támogatási lista, valamint az intézményi 40%-os támogatási összeg alapján – a támogatott kutatási terveket alapul véve – a Fogadó felsőoktatási intézmény elkészíti az intézményi ÚNKP támogatási keret felhasználásának költségtervét, valamint a Támogatói Okirat kötelező mellékleteit és **2021. szeptember 15-ig** benyújtja a Kezelő szervnek.

**1.15.** A támogatási jogviszony létesítéséhez szükséges valamennyi feltétel határidőben való teljesülése esetén a Kezelő szerv Támogatói Okiratot bocsát ki/, melynek értelmében a Fogadó felsőoktatási intézmény végzi az ösztöndíjak folyósítását a jogosult Ösztöndíjasok részére. A Támogatói Okirat mellékletét képezi az adott Fogadó felsőoktatási intézmény ÚNKP támogatási listája és tartaléklistája.

**1.16.** Az ösztöndíjszerződéseket az ösztöndíjat folyósító Fogadó felsőoktatási intézmény köti meg az Ösztöndíjasokkal. Ehhez a Kezelő szerv ösztöndíjszerződés mintát bocsájt a Fogadó felsőoktatási intézmények részére. A Kezelő szerv által előkészített Ösztöndíjszerződés minta alkalmazása nem kötelező, a Fogadó felsőoktatási intézmény felelőssége, hogy az ösztöndíjszerződés minta alapján elkészített egyedi ösztöndíjszerződések megfeleljenek a hatályos jogszabályok, illetve a Fogadó felsőoktatási intézmény belső szabályzatai, eljárásrendjei rendelkezéseinek, valamint a jelen Szabályzatnak és a vonatkozó pályázati felhívásnak. Az ösztöndíjszerződések megkötéséért felelős: a Fogadó felsőoktatási intézmény.

**1.17.** Az Ösztöndíjas nem részesül ösztöndíjban, amennyiben mulasztásából vagy neki felróható egyéb okból az ösztöndíjszerződés a Fogadó felsőoktatási intézmény által megadott határidőre nem jön létre. Ebben az esetben az ösztöndíjra a tartaléklistán szereplő soron következő Pályázó lesz jogosult az 1.13.5. pont szerint.

**1.18.** Az ösztöndíj és az intézményi 40%-os támogatásoknak a kedvezményezett Fogadó felsőoktatási intézmények részére történő átadása a Támogatói Okiratban rögzítettek szerint történik.

**1.19.** A Fogadó felsőoktatási intézmény köteles haladéktalanul, de legkésőbb a tudomására jutástól számított **8 munkanapon belül írásban bejelenteni a Kezelő szervnek** és a Támogatói Okirat módosítását kezdeményezni, amennyiben

a) a támogatott cél szerződés szerinti megvalósítása akadályba ütközik,

b) a Támogatói Okiratban/ foglalt ütemezéshez képest a végrehajtás késedelmet szenved,

c) a Támogatás felhasználásáról történő beszámolás határidejének módosítását kéri,

d) valamint bármely egyéb, az okirat/ lényeges elemét érintő körülmény fennállása esetén.

**1.20.** A Fogadó felsőoktatási intézmény által benyújtott intézményi Támogatói Okirattal kapcsolatos módosítási kérelmek befogadása, a szerződésmódosítási kérelmek elbírálása a Kezelő szerv feladata. A Támogatói Okirat módosítása a megkötésére vonatkozó szabályok alkalmazásával történik.

**1.21.** Az ösztöndíjaknak az Ösztöndíjasok részére történő folyósítása az Ösztöndíjszerződésben rögzítettek szerint történik. Felelős: a Fogadó felsőoktatási intézmény.

**1.22.** Amennyiben a Fogadó felsőoktatási intézmény szerződésszegésről, jogszabálysértésről, az ösztöndíjszerződéstől való elállásra vagy annak felmondására okot adó egyéb körülményről, illetve visszafizetési kötelezettség keletkezéséről szerez tudomást, haladéktalanul megteszi a szükséges intézkedéseket és erről értesíti a Kezelő szervet.

**1.23.** Az Ösztöndíjasok által benyújtott, az ösztöndíjszerződéssel kapcsolatos módosítási kérelmek befogadása, a szerződésmódosítási kérelmek elbírálása, a szerződésmódosítás kiadmányozása a Fogadó felsőoktatási intézmény feladata.

**1.24.** Az **Ösztöndíjasok** az ösztöndíj felhasználásáról **szakmai záró beszámolót** nyújtanak be a Fogadó felsőoktatási intézmény felé.

**1.25.** Az Ösztöndíjasok – kutatási tervének megvalósulásáról benyújtott – szakmai záró beszámolója szakmai megfelelőségének értékelését és minősítését az Ösztöndíjas kutatási tervének figyelembe vételével a Fogadó felsőoktatási intézmény – a belső szabályzatában meghatározottak szerint – szakértő(k) bevonásával végzi.

Az Ösztöndíjasok szakmai záró beszámolójának minősítése:

* nem megfelelő,
* megfelelő,
* kiváló.

A szakértő a szakmai záró beszámolót értékeli és javaslatot tesz a beszámoló minősítésére. Amennyiben a szakértő minősítési javaslata és a Fogadó felsőoktatási intézmény minősítése eltér, úgy a Fogadó felsőoktatási intézmény a minősítésében feltünteti a szakértői minősítési javaslattól történő eltérés szakmai indokait. A Fogadó felsőoktatási intézmény ehhez újabb szakértőt bevonhat.

A szakértői kör kijelölése alapképzés, mester (osztatlan) képzés esetén a rektor; doktori, doktorvárományosi pályázatok esetén a doktori tanács elnöke; posztdoktori, valamint a Bolyai+ Felsőoktatási Fiatal Oktatói, Kutatói pályázatok esetén a rektor iránymutatásával történik.

**1.26.** A támogatás felhasználásáról (az intézményi 40%-os támogatás felhasználásáról és az ösztöndíjak kiutalásával, kezelésével kapcsolatos tevékenységről) a **Fogadó felsőoktatási intézmények záró szakmai beszámolót és pénzügyi elszámolást** nyújtanak be a Támogatói Okiratban foglaltak szerint.

**1.27.** A Fogadó felsőoktatási intézmény által a Támogatás felhasználásáról elkészített záró szakmai beszámolót és pénzügyi elszámolást a Kezelő szerv ellenőrzi.

**1.28.** A Támogató és a Fogadó felsőoktatási intézmény közötti kapcsolattartás és ügyintézés a Kezelő szerv által kijelölt szakmai koordinátoron és a Fogadó felsőoktatási intézmény által kijelölt ÚNKP koordinátoron keresztül történik.

**III. Az Ösztöndíjasokra vonatkozó szabályok**

## Az Ösztöndíjasokra vonatkozó szabályokat a jelen szabályzatban meghatározottakon felül a meghirdetésre kerülő Pályázati Kiírás, valamint az ösztöndíjas jogviszonyt keletkeztető ösztöndíjszerződés és annak esetleges módosításai tartalmazzák.

# IV. A Fogadó felsőoktatási intézményre vonatkozó szabályok

## A Fogadó felsőoktatási intézményre vonatkozó szabályokat a jelen szabályzatban meghatározottakon felül a meghirdetésre kerülő Pályázati Kiírás, valamint a Támogatói Okirat és annak esetleges módosításai tartalmazzák.

1. A Fogadó felsőoktatási intézmény a Támogatóval és a Kezelő szervvel történő kapcsolattartás, valamint a Fogadó intézményen belüli feladatkoordináció céljából **ÚNKP koordinátort** jelöl ki.

Az **ÚNKP koordinátori feladatok** különösen a következők:

* az ÚNKP népszerűsítése intézményen belül,
* a pályázattal kapcsolatos intézményi feladatok koordinálása a rektorral és a kancellárral egyetértésben,

• ÚNKP pályázati ügyintéző(k) kijelölése a rektorral és a kancellárral egyetértésben,   
az intézményen belüli operatív ÚNKP feladatok ellátására,

* a rektor, valamint az Egyetemi Doktori Tanács elnökének tájékoztatása az intézményi és az őket érintő feladatokról,
* a rektor, valamint az Egyetemi Doktori Tanács elnökének iránymutatása alapján szakértői kör kijelölése a pályázatok, a szakmai záró beszámolók szakértésére,
* intézményi ÚNKP támogatási javaslat összeállításával és jóváhagyatásával kapcsolatos feladatok, valamint annak továbbítása a Kezelő szerv felé,
* a költségterv összeállításával kapcsolatos feladatok koordinálása és megküldése a Kezelő szerv felé,
* az intézmény záró szakmai beszámolója és pénzügyi elszámolása elkészítésével kapcsolatos feladatok koordinálása, valamint megküldése a Kezelő szerv részére,
* kapcsolattartás az ÚNKP szakmai koordinátorával az ÚNKP kapcsán felmerülő kérdésekben,
* az ÚNKP ügyintéző(k) munkájának koordinálása és irányítása.

**3.** A Fogadó felsőoktatási intézmény az ÚNKP intézményi operatív feladatok ellátására **ÚNKP pályázati ügyintéző(ke)t** jelöl ki, amelyről (név, telefonszám, e-mail cím), valamint a pályázói megkeresések intézésére nyitva álló ügyfélfogadási időről tájékoztatja a Kezelő szervet. Intézményi döntés alapján ugyanaz a személy elláthatja az ÚNKP koordinátori és ÚNKP pályázati ügyintézői feladatokat is. Az **ÚNKP pályázati ügyintézői feladatok** az ÚNKP koordinátor iránymutatásával különösen a következők:

* a pályázással kapcsolatos információk helyben szokásos módon történő közzététele, a Pályázati Kiírások megjelenésének népszerűsítése az intézményen belül az ÚNKP koordinátor iránymutatása alapján,
* a pályázat benyújtásával kapcsolatos pályázói kérdések megválaszolása,
* a pályázatok befogadása, a beérkezett pályázatok feldolgozása, a pályázatok formai ellenőrzése,
* a hiánypótlási értesítések megküldése, a hiánypótlások befogadása, a pályázat érvényességének vagy érvénytelenségének megállapítása,
* a pályázatok tartalmi értékelésre történő kiadása,
* a szakértői értékelések összesítése, az értékelések előkészítése rangsorolásra; az elsőéves hallgatók felvételi eredményének nyomon követése, esetleges sikertelen felvételi esetén az ÚNKP támogatási javaslatból való törlése,
* a Pályázók kiértesítése a nyertes pályázatuk eredményéről,
* kapcsolattartás a Pályázókkal, a szükséges nyilatkozatok, egyéb dokumentumok bekérése,
* az ösztöndíjas jogviszony-igazolások összegyűjtése, figyelemmel kísérése,
* az ösztöndíjszerződésekkel kapcsolatos adminisztrációs és érdemi feladatok ellátása,
* a Támogatói Okirattal kapcsolatos adminisztrációs és érdemi feladatok ellátása,
* az Ösztöndíjas szakmai záró beszámolójával kapcsolatos adminisztrációs és érdemi feladatok ellátása,
* az intézmény záró szakmai beszámolója és pénzügyi elszámolása elkészítésével kapcsolatos feladatok ellátása.

**4.** Az intézményi 40%-os támogatás terhére a Fogadó felsőoktatási intézmény **legkésőbb** **2022. június 15. napjáig intézményi ÚNKP rendezvényt szervez**, amelynek célja, hogy intézményen belül az ÚNKP Ösztöndíjasok ismertessék a kutatási tervükben vállalt kutatási feladatok megvalósítását, a kutatás eredményeit. Az ÚNKP rendezvény időpontjáról és helyszínéről a Fogadó felsőoktatási intézmény tájékoztatást küld a Kezelő szervnek.

**5.** A Fogadó felsőoktatási intézmény rektora – a (doktori) hallgatói önkormányzat véleményének kikérésével – a kancellár egyetértésével az ÚNKP intézményi szakmai és operatív lebonyolítási feladatokkal kapcsolatos eljárásrendről intézményi **ÚNKP Szabályzatot alkot**, amely tartalmazza különösen:

* a lebonyolítás rendjét, módját – felelősök megjelölésével –, valamint az ösztöndíjszerződésekkel kapcsolatos eljárási szabályokat;
* az összeférhetetlenségi szabályokat;
* a Pályázati Kiírásban a szakértői értékelésre vonatkozó szabályok részletszabályait, továbbá az értékelési szempontrendszer alapján további bírálati szempontokat, az eddigi tudományos, művészeti tevékenység és kutatási terv értékelési szempontrendszerét;
* az ÚNKP intézményi támogatási javaslat összeállításának intézményen belüli szakmai szempontrendszerét (kari, doktori iskolák szerinti forrásallokáció);
* az intézményi 40%-os támogatás felhasználására vonatkozó belső szabályokat;
* az Ösztöndíjas szakmai záró beszámoló benyújtásával, annak kötelező tartalmi elemeivel, a szakmai értékelési szempontjaival kapcsolatos rendelkezéseket.

Az Ösztöndíj Működési Szabályzat 2021/2022. évi pályázati fordulót érintő mellékletei:

számú melléklet: Az Új Nemzeti Kiválósági Program (ÚNKP) 2021/2022. tanévi támogatott intézményeinek listája

számú melléklet a 2021/2022. évi pályázati fordulóban meghirdetésre kerülő ösztöndíjpályázatok, ösztöndíj összegek (célcsoportonként)

számú melléklet: a 2021/2022. évi pályázati fordulóra vonatkozó feladat- és ütemterv (3 db)

számú melléklet: a 2021/2022. évi pályázati fordulóra vonatkozó intézményi ÚNKP pályázati ügyintézők neve, elérhetősége, ügyfélfogadási ideje, helye

számú melléklet: ÚNKP 2021/2022. elszámolható költségek (az intézményi   
40%-os támogatás felhasználására vonatkozó elszámolási szabályok)

Budapest, 2021. ……………………………………

|  |  |
| --- | --- |
|  | Gulyás Tibor |
|  | innovációért felelős helyettes államtitkár |
|  | Innovációs és Technológiai Minisztérium |